ATP30 วางเป้ารายได้ 5 ปี (60-64) โตเฉลี่ย 15% ต่อปี มุ่งรักษาฐานเดิม-เพิ่มลูกค้าใหม่
ATP30 ทุ่มงบราว 120 ลบ.เพิ่มจำนวนรถ หวังรองรับธุรกิจใหม่ พร้อมวางเป้ารายได้ 5 ปี (60-64) โตเฉลี่ย 15% ต่อปี จากการรักษาฐานเดิม-เพิ่มลูกค้าใหม่-ขยายรถโดยสาร 
27 ก.พ. 2560

ATP30 ทุ่มงบราว 120 ลบ.เพิ่มจำนวนรถ หวังรองรับธุรกิจใหม่ พร้อมวางเป้ารายได้ 5 ปี (60-64) โตเฉลี่ย 15% ต่อปี จากการรักษาฐานเดิม-เพิ่มลูกค้าใหม่-ขยายรถโดยสาร
นายปิยะ เตชากูล กรรมการผู้จัดการ บริษัท เอทีพี 30 จำกัด (มหาชน) หรือ ATP30 เปิดเผยว่า บริษัทตั้งเป้ารายได้ภายใน 5 ปี (60-64) จะเติบโตเฉลี่ยราว 15% จากการรักษาฐานลุกค้าเดิม และเพิ่มลูกค้าใหม่เข้ามาอย่างต่อเนื่อง
ขณะที่ในปี 60 คาดว่ารายได้จะเติบโตได้ราว 15% หรือมาอยู่ที่ 340-350 ล้านบาท จากปีก่อนที่ทำได้ 302.58 ล้านบาท โดยปัจจุบันมีงานในมือ (Backlog) อยู่ที่ 600 ล้านบาท คาดว่าจะรับรู้รายได้ในปีนี้ราว 300 ล้านบาท ขณะเดียวกันยังสามารถรักษาฐานลูกค้าเดิมที่มีอยู่ 27 รายได้ทั้งหมด ซึ่งส่วนใหญ่เป็นการต่อสัญญาในระยะกลางถึงยาว
ขณะที่ล่าสุดก็ได้มีการเซ็นสัญญากับลูกค้ารายใหญ่เข้ามาเพิ่มอีกจำนวน 1 ราย และอยู่ระหว่างเจรจากับลูกค้ารายใหม่อื่นๆ อีกหลายราย ทั้งลูกค้าขนาดกลางและขนาดใหญ่
ส่วนอัตรากำไรสุทธิปีนี้ก็คาดว่าจะดีกว่าปีก่อนที่ทำได้ 7.25% จากการบริหารพนักงานและการบริการต้นทุนที่ดีขึ้น ทั้งการใช้น้ำมัน การซ่อมบำรุง และการลดอัตราการเดินรถเที่ยวเปล่า รวมถึงเบี้ยประกันรถยนต์ที่ลดลง
“บริษัทตั้งงบลงทุนปีนี้ไว้ราว 120 ล้านบาท เพื่อใช้สำหรับเพิ่มจำนวนรถ แบ่งเป็น รถบัสโดยสารที่ใช้รับส่งพนักงานในนิคมอุตสาหกรรม เพิ่มอีก 25 คัน จากเดิมที่มีอยู่ 170 คัน และขยายรถตู้เพื่อรองรับธุรกิจใหม่ อย่างเช่น VIP VAN Service  อีกจำนวน 10 คัน จากเดิมที่มีอยู่ 2 คัน ซึ่งเป็นธุรกิจที่ให้อัตรากำไรค่อนข้างดี ซึ่งบริษัทหวังว่าจะมีสัดส่วนรายได้จาก VIP VAN Service เพิ่มเป็น 10% ของรายได้ทั้งหมดในปีนี้ อย่างไรก็ตามงบลงทุนดังกล่าวจะมาจากเงินทุนหมุนเวียนในบริษัทและจากเงินกู้สถาบันการเงิน” นายปิยะ กล่าว